  Майя Бывальцева Гитаралы укшась ӟусъёс, Владимир Высоцкийлэн кырӟанъёсыныз таксофонъёс но тодмо кырӟасьлы синпелет пуктозы Воткаын. Ӵектос быдэстӥське спонсоръёслэн коньдонэнызы лулчеберетъя «Юбилейный» дворец вӧзысь кызьпу арамез выльдон улсын. Кар администрацие сыӵе кичӧлтонэн потӥзы карын улӥсьёс. Кызьы веразы иворъёсъя «Удмуртия» агентстволы муниципалитетлэн Архитектурая но карез лэсьтонъя управленияз, ужпумез Карез лэсьтонъя кенешын эскеризы но ӵектослы дурбасьтыны пуктӥзы. «Владимир Высоцкий улонысь кошкем дырысен трос аръёс ортчизы ни, озьы ке но, сое али но туж тросэз тодады возё. Высоцкийлэн нимыз сётэмын Россиысь но кунгож сьӧрысь улон интыосысь урамъёслы, бульваръёслы, арамаослы. Каръёсын но каргуртъёсын Высоцкийлы скульптурая пӧртэм ужъёс  сӥземын. Кичӧлтӥсьёслэн малпамзыя, милям карамы но Владимир Высоцкийлэсь устолыксэ гажасьёс трос, соин ик синпелетэз пуктыны кулэ, нош вӧзысьтыз интывыл карын улӥсьёс понна умой шутэтскон инты луоз», — вераз кенешонын кичӧлтӥсьёслэн ыстэм муртсы Надежда Пермякова. Кызьы вераз со иворъёсъя «Удмуртия» агентстволы, кичӧлтӥсьёс ӵектос бордын ужаны кутскизы 2015-тӥ арын шуркынмонэ, но сое Владимир Высоцкиез буре ваён нуналозь - 25-тӥ пӧсьтолэзёзь быдэстыны уз луы. Али вераськон мынэ ужъёсты куарусёнэ йылпумъян сярысь. Надежда Пермяковалэн кылъёсызъя, скверез умоятон 5 миллион манет котыр усёз. «Умоятэмын луоз быдэс сквер, 9 сюрс квадрат метр пала, со кар музъем вылын, лулчеберетъя «Юбилейный» дворецлэн уйпал но шунды ӝужан палаз интыяськемын. Отын 2 метр пасьталаем сюресъёс вылэ плитка тырозы, вужъёсыз интые выль юбоос пуктылозы, тросгес ӟусъёс пуктозы, соослэн кортлэсь урдэсъёссы гитаралы укшалозы. Озьы ик чакламын таксофонъёс пуктыны, трубкаез басьтыса, Высоцкийлэсь котькыӵе кырӟанэ бырйыны но кылзыны луоз», — вераз иворъёсъя «Удмуртия» агентстволы Воткаысь администрацилэн архитектурая но карез лэсьтонъя управленилэн кивалтӥсез Даниль Магсумов. Солэн верамезъя, Владимир Высоцкийлы 2 но ӝыны метръем синпелетэз бронзалэсь лэсьтозы, макетэз дась ни. Тегъёс: Мерлык Лулчеберет Удмуртия синпелет Вотка  